Jagħtu l-ewwel telfa lil Neptunes u jirbħu l-Enemed Cup jekk jirrepetu r-rebħa Rapport: Stewart Said NEPTUNES………………………… 8 SAN ĠILJAN MERCURY……. 11 (1-3), (3-1), (2-5), (2-2) Kollox jiġi deċiż illum. Mertu ta' San Ġiljan Mercury Towers li taw l-ewwel telfa lil Neptunes fil-kompetizzjoni. Minħabba li l-format ta' din is-sena hu li tim ikun eliminat wara t-tieni telfa, rebħa kienet bilfors għall-Ġiljaniżi. B'hekk it-tnejn għandhom telfa u jerġgħu jilagħbu llum f'dik li nsejjaħ bħala finalissima. Kollox ma' kollox, rebħa meritata għat-tim ta' Dorian Pisani. Kompliċi kien il-vantaġġ doppju li kisbu San Ġiljan hekk kif wasslu lill-avversarji biex jiġru wara r-riżultat, b'Neptunes qatt ma jmorru fil-vantaġġ tul il-logħba. Neptunes kellhom l-iżvantaġġ li għal partita oħra kienu mingħajr Stevie Camilleri u l-imweġġa' Jordan Camilleri, fatt li żgur iħalli effett f'partiti diretti. Bidu b'saħħtu għal San Ġiljan li mill-ewwel fetħu vantaġġ doppju permezz tal-captain Matthew Zammit. Lejn tmiem is-sessjoni, man-up għal San Ġiljan u l-kowċ Dorian Pisani sejjaħ time-out. Minn dik l-azzjoni Dominique Zahra għamilhom 3-0. Ftit wara, Jake Muscat naqqas id-distakk ukoll minn man-up. Dan il-gowl nissel kuraġġ fit-tim ta' Neptunes għat-tieni sessjoni. Dan hekk kif wara li San Ġiljan żammew vantaġġ ta' 4-2, Neptunes irnexxielhom jirkupraw l-iżvantaġġ b'xutt ta' Michael Spiteri Staines u Jake Muscat skorja t-tielet gowl personali lejn tmiem is-sessjoni b'opportuniżmu minn quddiem il-lasta. Madankollu San Ġiljan reġgħu għollew il-kwalità fil-logħob tagħhom fit-tielet sessjoni u kisbu vantaġġ li kien biżżejjed għalihom biex jamministrawh sat-tmiem. Bħalma għamlu fil-bidu, skorjaw darbtejn fl-ewwel żewġ minuti tas-sessjoni. Sam Gialanze naqqas id-distakk b'konklużjoni sabiħa iżda Dino Zammit għamilhom 7-5, b'Andreas Galea jkabbar il-vantaġġ għal tliet gowls minn penalty. Jeremy Abela ħalla lil Neptunes jittamaw b'azzjoni personali iżda Matthew Zammit għamel l-iskor 9-6 minn man-up fl-aħħar azzjoni tas-sessjoni. Il-Ġiljaniżi neħħew kull dubju minn possibbiltà ta' rimonta ta' Neptunes, bil-gowl ta' Andreas Galea madwar żewġ minuti mill-bidu tal-aħħar sessjoni. Zahra għamilhom 11-6, b'Muscat u Gialanze jnaqqsu d-distakk li ma kienx biżżejjed biex jevita t-telfa. B'hekk ir-rebbieħ tal-Enemed Cup ikun deċiż illum.